बॉलिवुड के हैंडसम हंक वरुण धवन के चाहने वालों की कमी नहीं है, लगातार सफल फिल्म देने वाले वरुण कहते हैं कि वह खुद को सुपरस्टार के तमगे से बहुत दूर रखना चाहते हैं। सुपरस्टार जैसे शब्द से वह परहेज करते हैं। वरुण की मानें तो असली सुपरस्टार का स्टारडम उन्होंने बचपन में खूब देखा है। सलमान खान और संजय दत्त जैसे सितारों के लिए लोगों का क्रेज देखते बनता था। अपनी अब तक की सफलता पर बात करते हुए वरुण कहते हैं, अब तक मैंने पूरे 11 फिल्मों में काम किया है और जो सफलता मिली है उससे मुझे खुशी है। इस पूरे समय में फैंस के साथ अच्छा कनेक्शन बन गया है। जब सफलता मिलती है तो जिम्मेदारी भी अपने आप बढ़ जाती है। यह जिम्मेदारी होती है और बेहतर काम कर दर्शकों का मनोरंजन करने की। समय के साथ सिनेमा भी बदल गया है। अब सिनेमा देखने के बहुत से दूसरे इंटरनेट पर प्लेटफॉर्म आ गए हैं। वरुण आगे बताते हैं, सब कुछ ग्लोबल हो गया है इसलिए मुझे अपनी फिल्मों का स्तर बढ़ाना है। ऐसे रोल और फिल्में करनी हैं, जिसके बारे में लोगों को लगे कि वरुण के लिए यह काम मुश्किल है या वह नहीं कर पाएगा। एक और चीज यह है कि मुझे हमेशा ही फैमिली फिल्म में काम करना है। मैं खुद को स्टार या सुपरस्टार नहीं मानता हूं। मैं खुद के लिए इस शब्द के प्रयोग से बचना चाहता हूं। मैने अपने बचपन में संजय दत्त और सलमान खान जैसे स्टार्स का असली स्टारडम देखा है। वरुण इन दिनों धर्मा प्रॉडक्शन की फिल्म कलंक को लेकर बिजी हैं। इस फिल्म में वरुण के अलावा माधुरी दीक्षित, संजय दत्त, आलिया भट्ट, सोनाक्षी सिन्हा, आदित्य रॉय कपूर, कुणाल खेमू और हितेन तेजवानी अहम भूमिकाओं में होंगे।